SKEJBY: Et trangt hotelværelse med et miniaturekøleskab er ikke altid lige sagen, hvis hotelopholdet byder på mere en blot et par overnatninger.

Og snart får langtidsovernattende gæster i Aarhus mulighed for at bo i væsentligt bedre rammer.

Inden længe rykker gravemaskinerne nemlig ind på Tueager 5 i Skejby, hvor et nyt hotelkoncept med fuldt servicerede lejligheder - det første af sin art i Aarhus - skal opføres. Byggeriet, der har fået navnet Guestapart og er tegnet af Schmidt Hammer Lassen Architects, begynder i april og skal stå færdigt i løbet af sommeren 2018.

Til den tid vil 86 såkaldte servicelejligheder og et konferencecenter være klar til brug. Lejlighederne skal efter planen servicere erhvervsliv, forskere, patienter, pårørende og øvrige turister.

- Vi har sammen med vores rådgivere arbejdet på projektet gennem lang tid, dels med udviklingen og designet af selve bygningerne, dels med at analysere behov for både overnatnings-, møde- og konferencemuligheder i området. Nu glæder vi os til at slå dørene op til de spændende nye omgivelser i sensommeren 2018, siger Jan Pedersen, direktør i firmaet Danish Real Estate, der er ansvarlig for projektudviklingen.